Anders Fogh Rasmussen (V), 2004-10-19:
Jeg er nødt til at sige til hr. Keld Albrechtsen: Vi kommer det ikke meget nærmere.
Jeg kan helt henholde mig til, hvad jeg allerede har svaret.
Hermed sluttede spørgsmålet.
Spm. nr. US 3
Jeg vil starte med et par ...
Valget er en stor anerkendelse af Danmarks internationale profil og vores sikkerhedspolitiske engagement.
Hovedopgaven bliver først og fremmest at arbejde for fredelige løsninger på de mange konflikter, der er på FN's dagsorden, men som medlem af Sikkerhedsrådet vil Danmark i højere grad kunne præge den internationale dagsorden i det hele taget.
Her vil regeringen give fire områder prioritet: Vi skal for det første styrke FN og den internationale retsorden, for det andet bekæmpe terrorisme og masseødelæggelsesvåben, for det tredje forebygge konflikter og genopbygge konfliktramte stater samt for det fjerde gøre en større indsats for Afrika.
Regeringen lægger afgørende vægt på fortsat at udvikle den internationale retsorden gennem FN.
Vi ønsker at styrke FN og FN's sikkerhedsråd.
FN's generalsekretær, Kofi Annan, nedsatte i september 2003 et panel af eksperter, som skal komme med forslag til, hvordan vi kan styrke FN og finde fælles svar på den nye tids trusler.
Det er en vigtig udfordring.
FN skal afspejle verden af i dag og være fokuseret på nutidens udfordringer og trusler.
Konflikter i Mellemøsten og Afrika fylder en stor del af Sikkerhedsrådets dagsorden.
Med Danmarks aktive internationale engagement og vores bidrag til løsning af internationale kriser og genopbygning af konfliktramte lande har vi gode forudsætninger for at spille en særlig rolle.
Konfliktløsning og udvikling hænger uløseligt sammen.
Det ser regeringen gerne bliver afspejlet i endnu højere grad i FN's tilgang til tingene.
Udviklingen i Afrika er en helt særlig udfordring.
Regeringen vil i løbet af de kommende måneder fremlægge en samlet afrikapolitik.
Der er brug for en bred indsats, en indsats, der strækker sig fra løsning af væbnede konflikter og flygtningeproblemer til god regeringsførelse, bedre handelsvilkår og bekæmpelse af hiv/aids.
Lad mig så slutte med at udtrykke glæde over den vellykkede afvikling af præsidentvalget i Afghanistan den 9. oktober.
Som bekendt har FN og FN's Sikkerhedsråd spillet en vigtig rolle i forberedelsen af dette valg.
Mange havde spået, at valget i Afghanistan ville ende i vold og kaos, men sådan kom det ikke til at gå.
Uregelmæssigheder omkring såkaldt mærkeblæk er ved at blive undersøgt, men det ændrer ikke på det overordnede indtryk af et historisk og et demokratisk valg.
Kofi Annan og det internationale samfund har anerkendt det afghanske valg i varme vendinger.
Valget i Afghanistan er et vidnesbyrd om, at når FN og det internationale samfund engagerer sig fuldt ud i genopbygningen af et land, så er det muligt at opnå historiske resultater.
Det handler om at holde fast og ikke lade sig slå ud af kurs af terrorister og andre mørkemænd.
Afghanistan er i sandhed kommet langt, siden det middelalderlige og despotiske Talebanregime henrettede folk på et sportsstadion i Kabul.
Danmark og danske nødhjælpsarbejdere og soldater har bidraget aktivt til denne udvikling.
Også derfor har vi grund til at glæde os over valget.